ภาพถ่ายจากบริเวณที่ระบุว่าเป็นอาเกิลตัน
**อาเกิลตัน** (*อังกฤษ: Argleton*) เป็นสถานที่ซึ่งเคยปรากฏในกูเกิล แมปส์และกูเกิล เอิร์ธ ตำแหน่งของอาเกิลตันนั้นอยู่ใกล้กับถนน เอ 59 เมืองออตัน แลนคาไชร์ตะวันตก ในอังกฤษ แต่จริงๆ แล้วตำแหน่งนั้นเป็นเพียงทุ่งโล่งเท่านั้น ข้อมูลของกูเกิลได้รับการนำไปใช้โดยผู้ให้บริการข้อมูลออนไลน์จำนวนมาก และอาเกิลตันก็ถูกระบุถึงว่าเป็นสถานที่จริงๆ ในเขตรหัสไปรษณีย์แอล 39 ชื่ออาเกิลตันจึงปรากฏถึงในรายชื่อต่างๆ บ่อยครั้ง แต่แท้จริงแล้ว บุคคลหรือบริการที่ระบุว่าอยู่ที่อาเกิลตันนั้นตั้งอยู่ ณ ที่อื่นในเขตรหัสไปรษณีย์แอล 39

ไมค์ นอแลน ผู้ดูแลเว็บเซอร์วิสของมหาวิทยาลัยเอดจ์ฮิลล์ซึ่งอยู่ใกล้บริเวณนั้น ได้สังเกตเห็นความผิดพลาดนี้และเขียนถึงในบล็อกเป็นครั้งแรกเมื่อวันที่ 9 กันยายน พ.ศ. 2551 ต่อมา รอย เบย์ฟิลด์ ซึ่งเป็นเพื่อนของนอแลนได้ลองเดินสำรวจในบริเวณที่ระบุว่าเป็นอาเกิลตัน ก่อนจะเขียนลงในบล็อกของตนว่าพื้นที่นั้นดู "ธรรมดาเหมือนหลอกกัน" ("deceptively normal") และสื่อมวลชนท้องถิ่นก็ได้หยิบเรื่องของอาเกิลตันขึ้นมาเป็นประเด็น ในช่วงปลายปี พ.ศ. 2552 เรื่องของอาเกิลตันได้รับความสนใจในวงกว้างและเป็นหัวข้อที่มีผู้สนใจอย่างมากในทวิตเตอร์ ปัจจุบันมีโดเมน เนม argleton.com ซึ่งมีข้อความว่า "พวกนั้นพูดบ้าอะไรกัน? เราชาวเมืองอาเกิลตันมีอยู่จริง ที่นี่ไงเล่า!" และ argleton-village.co.uk ซึ่งเป็นเว็บไซต์ล้อเลียนที่ระบุถึงประวัติศาสตร์ บุคคลที่มีชื่อเสียง และเหตุการณ์ปัจจุบันในเมืองสมมุติแห่งนี้ นอกจากนั้นยังมีเว็บไซต์ซึ่งขายของที่ระลึก เช่น เสื้อยืด ของอาเกิลตัน

คำอธิบาย
--------

มีทฤษฏีว่าอาเกิลตันนั้นอยู่บนแผนที่เพื่อใช้เป็นหลักฐานในการจับผู้ที่ละเมิดลิขสิทธิ์ คำว่า *เกิล* ใน อาเกิลตัน นั้นเป็นไปได้ว่ามาจากคำว่าเกิลในกูเกิล และชื่อ Argleton ก็สามารถสลับอักษรได้ว่า *Not Large* และ *Not Real G* โดยตัวอักษรจีหมายถึงกูเกิล บ้างก็เชื่อว่าอาเกิลตันนั้นเป็นเพียงการสะกดผิดของชื่อเมืองออตัน (อังกฤษ: Aughton) แต่ทั้งสองชื่อต่างก็ปรากฏบนแผนที่เหมือนกัน ศาสตราจารย์แดนนี ดอร์ลิง ประธานสมาคมนักทำแผนที่เชื่อว่าอาเกิลตันเป็นเพียงข้อผิดพลาดธรรมดาเท่านั้น ไม่ได้มีจุดประสงค์ใดแอบแฝง

โฆษกของกูเกิลกล่าวว่า "แม้ข้อมูลส่วนใหญ่จะถูกต้อง มันก็ยังมีข้อผิดพลาดอยู่บ้าง" และสนับสนุนให้ผู้ใช้รายงานความผิดพลาดที่พบไปให้ผู้มอบข้อมูล ข้อมูลของกูเกิล แมปส์นั้นมาจากเทเล แอตลาสในประเทศเนเธอร์แลนด์ ซึ่งไม่สามารถอธิบายได้ว่าความผิดพลาดนี้อยู่ในฐานข้อมูลของตนได้อย่างไร และกล่าวว่าจะนำชื่ออาเกิลตันออกจากแผนที่

ตั้งแต่วันที่ 30 เดือนมกราคม พ.ศ. 2553 เป็นต้นมา อาเกิลตันก็หายไปจากกูเกิล แมปส์และกูเกิล เอิร์ธ แต่ยังคงค้นหาได้

อ้างอิง
-------

1. 1 2 3 4  Lefort, Rebecca (31 October 2009). "Mystery of Argleton, the 'Google' town that only exists online". *Telegraph.co.uk*. Retrieved on 6 November 2009.
2. 1 2 3 4  Hickman, Leo (3 November 2009). "Welcome to Argleton, the town that doesn't exist". *Guardian.co.uk*. Retrieved on 6 November 2009.
3. 1 2  Ramachandran, Arjun (4 November 2009). "Argleton: the phantom town that Google created". *The Sydney Morning Herald*. Retrieved on 7 November 2009.
4. ↑  Nolan, Mike (9 September 2008). "Google Renames Village เก็บถาวร 2015-05-18 ที่ เวย์แบ็กแมชชีน". *Web Services at Edge Hill University*. Retrieved on 6 November 2009.
5. ↑  Jaleel, Gemma (2 April 2009). "Ormskirk man Roy Bayfield visits the Bermuda Triangle of West Lancashire – Argleton in Aughton". *Ormskirk & Skelmersdale Advertiser*. Retrieved on 7 November 2009.
6. ↑  Bayfield, Roy (22 February 2009). "Destination: Argleton! Visiting an imaginary place". *Walking Home to 50*. Retrieved on 7 November 2009.
7. 1 2  Jaleel, Gemma (5 November 2009). "Advertiser leads way over mystery Google Map town Argleton เก็บถาวร 2012-02-20 ที่ เวย์แบ็กแมชชีน". *Ormskirk & Skelmersdale Advertiser*. Retrieved on 7 November 2009.
8. ↑  Heusner, Ki Mae & Potter, Ned (4 November 2009). "Google Maps Mystery: Phantom Town Only Exists Online". *ABC News*. Retrieved on 7 November 2009.
9. ↑  Anon. (2009) "Argleton เก็บถาวร 2010-01-09 ที่ เวย์แบ็กแมชชีน". Retrieved on 23 December 2009.
10. ↑  "Mystery of phantom Google village". *BBC Liverpool* (3 November 2009). Retrieved on 7 November 2009.
11. ↑  Anonymous (31 January 2010). "Google Maps". "Google Maps". Retrieved on 31 January 31 2010.

แหล่งข้อมูลอื่น
---------------

* Argleton on Google Maps
* Argleton: the world *The Guardian* 30 November 2009 unmappedพิกัดภูมิศาสตร์: 53°32′35″N 2°54′43″W﻿ / ﻿53.543°N 2.912°W﻿ / 53.543; -2.912